Oikeusministeriölle

Asia:	Lausunto Prosessityöryhmän välimietinnöstä Hallintolainkäytön kehittäminen; työryhmämietintö 2009:19

Lausunnon antaja:

	Markkinaoikeus

Lausunto:

	Markkinaoikeus pitää työryhmän linjauksia hyväksyttävinä. Erityistuomioistuimena toimivan markkinaoikeuden näkökulmasta työryhmän toteamus, että nykyiset säännökset ovat toimineet pääosin hyvin eikä erityisiä muutostarpeita ole, on ehkä kuitenkin liian yleistävä.

Markkinaoikeus pitää tärkeänä, että oikeudenkäyntimenettelyjä kehitetään niin, että tuomioistuimella on todellisia keinoja huolehtia oikeudenmukaisen oikeudenkäynnin toteutumisesta. Oikeudenkäynnin joutuisuutta on vaikeaa toteuttaa, mikäli tuomioistuimella ei ole oikeutta asettaa määräaikoja selvityksen toimittamisele ja muille asianosaisten toimille. Ajatus määräaikojen asettamisoikeudesta on kannatettava. Myös asiakirjojen lähettämistä ja tiedoksiantoa koskevat työryhmän ajatukset nykyaikaisten keinojen käytöstä ovat kannatettavia.

Hallintolainkäytön alaan kuuluu hyvin erilaisia asiaryhmiä. Työryhmän olisi ehkä hyvä pohtia, kyetäänkö oikeudenmukaisen oikeudenkäynnin toteutuminen ja tuloksellinen työskentely turvaamaan parhaalla tavalla, mikäli menettelysäännökset ovat samanlaiset kaikille toisistaan kovasti eroaville asiaryhmille. Markkinaoikeuden kannalta saattaa olla tarvetta erilaiseen sääntelyyn kuin toisenlaisia asiaryhmiä käsittelevissä hallinto-oikeuksissa.

Työryhmä on päätynyt esittämään, että viranomaiselle ei aseteta muodollista asianosaisasemaa. Myös tältä osin olisi syytä selvittää, missä asiaryhmissä muodollinen kaksiasianosaissuhde paremmin palvelisi oikeudenmukaisen oikeudenkäynnin toteutumista.

Markkinaoikeudessa käsiteltävistä asioista kilpailuoikeudelliset asiat, joissa Kilpailuvirasto esittää seuraamusmaksun määräämistä, muistuttavat tosiasialliselta luonteeltaan rikosasioita. Tämän vuoksi näissä jutuissa korostuu oikeudenmukaisen oikeudenkäynnin toteutumisen turvaamisen tarve. Markkinaoikeudessa on hyviä kokemuksia siitä, että näissä jutuissa toimitetaan kirjeenvaihdon eli kirjallisen valmistelun jälkeen suullinen valmistelu, jossa kartoitetaan erimielisyyskysymyksiä ja todistelua sekä toimitetaan mahdollisimman keskitetty suullinen käsittely, jossa asianosaiset voivat suullisesti esittää alku- ja loppupuheenvuoronsa sekä vastaanotetaan henkilötodistelu ja tarkastellaan kirjallisia todisteita. Markkinaoikeus pitää perusteltuna, että lakiin sisällytetään asian käsittelyä koskevat nykyistä selvemmät ja yksityiskohtaisemmat säännökset lisäämään oikeudenkäynnin osapuolten näkökulmasta katsottuna prosessin ennakoitavuutta. Tämä ei tarkoita sitä, että sääntelystä tulisi joustamaton, koska tuomioistuimelle voidaan aina säilyttää tapauskohtainen harkinta.

Markkinaoikeus toivoo, että jatkovalmistelun yhteydessä työryhmässä pohditaan hallintolainkäytön kehittämistä paitsi yleiseltä kannalta, myös erityistuomioistuimen näkökulmasta.

Helsingissä marraskuun 23. päivänä 2010

Kimmo Mikkola
Markkinaoikeuden ylituomari